CELEX: 32018D1490
Language: hr
Date: 2018-10-02 00:00:00
Title: Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

8.10.2018   
               
               
                  HR
               
               
                  Službeni list Europske unije
               
               
                  L 252/38
               
            
         PROVEDBENA ODLUKA VIJEĆA (EU) 2018/1490
         od 2. listopada 2018.
         kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Na temelju članka 287. stavka 12. Direktive 2006/112/EZ Mađarska može izuzeti od poreza na dodanu vrijednost (PDV) porezne obveznike čiji godišnji promet ne prelazi protuvrijednost od 35 000 EUR u nacionalnoj valuti prema deviznom tečaju na dan njezina pristupanja.
                  
               
                     (2)
                  
                  
                     Dopisom evidentiranim u Komisiji 13. studenoga 2017. Mađarska je zatražila odobrenje za uvođenje posebne mjere odstupanja od članka 287. stavka 12. Direktive 2006/112/EZ kojom bi se povećao prag izuzeća na 48 000 EUR. Tom bi mjerom ti porezni obveznici bili izuzeti od nekih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
                  
               
                     (3)
                  
                  
                     Viši prag za posebnu odredbu za mala poduzeća utvrđen u člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze povezane s PDV-om za mala poduzeća.
                  
               
                     (4)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 6. veljače 2018. ostalim državama članicama proslijedila zahtjeve Mađarske. Dopisom od 7. veljače 2018. Komisija je obavijestila Mađarsku da ima sve informacije potrebne za razmatranje zahtjeva.
                  
               
                     (5)
                  
                  
                     Zatražena posebna mjera u skladu je s ciljevima politike iz Komunikacije Komisije od 25. lipnja 2008.„Počnimo od malih” – „Akt o malom poduzetništvu za Europu”.
                  
               
                     (6)
                  
                  
                     S obzirom na to da će povećani prag dovesti do smanjenja obveza povezanih s PDV-om, a time i administrativnog opterećenja i troškova usklađivanja za mala poduzeća, Mađarskoj bi trebalo odobriti da tu posebnu mjeru primjenjuje u ograničenom razdoblju. Posebna odredba za mala poduzeća nije obvezna pa bi porezni obveznici trebali i dalje imati mogućnost odlučiti se za uobičajene odredbe PDV-a.
                  
               
                     (7)
                  
                  
                     Budući da se preispituju odredbe članaka od 281. do 294. Direktive 2006/112/EZ o posebnoj odredbi za mala poduzeća, moguće je da će direktiva o izmjeni tih odredbi stupiti na snagu pa će se tom direktivom utvrditi datum od kojeg će države članice primjenjivati nacionalne odredbe, a prije isteka valjanosti izuzeća 31. prosinca 2021. U tom slučaju ova bi se Odluka trebala prestati primjenjivati.
                  
               
                     (8)
                  
                  
                     Prema informacijama koje je dostavila Mađarska, posebna mjera imati će zanemariv utjecaj na ukupni iznos poreznog prihoda koji Mađarska prikupi u fazi konačne potrošnje.
                  
               
                     (9)
                  
                  
                     Posebna mjera ne utječe na vlastita sredstva Unije koja proizlaze iz PDV-a jer će Mađarska izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (2),
                  
               DONIJELO JE OVU ODLUKU:
         
            Članak 1.
            Odstupajući od članka 287. točke 12. Direktive 2006/112/EZ Mađarskoj se odobrava izuzeće od plaćanja PDV-a za porezne obveznike čiji godišnji promet ne prelazi protuvrijednost 48 000 EUR u nacionalnoj valuti prema tečaju na dan njezina pristupanja.
         
         
            Članak 2.
            Ova Odluka proizvodi učinke od dana priopćenja.
            Ova Odluka primjenjuje se od 1. siječnja 2019. do ranijeg od sljedeća dva datuma:
            
                        (a)
                     
                     
                        31. prosinca 2021.;
                     
                  
                        (b)
                     
                     
                        datuma od kojeg države članice trebaju primjenjivati bilo koje nacionalne odredbe koje su dužne donijeti u slučaju donošenja direktive kojom se mjenjaju članci od 281. do 294. Direktive 2006/112/EZ o posebnoj odredbi za mala poduzeća.
                     
                  
         
            Članak 3.
            Ova je Odluka upućena Mađarskoj.
         
         
            Sastavljeno u Luxembourgu 2. listopada 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 347, 11.12.2006., str. 1.
         
         
            (2)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).